Зузанполь (Пухавіцкі раён)

Зузанпо́ль () або Сузанпо́ль, таксама Двор Ла́пы або Паля́ны — колішні маёнтак у Ігуменскім павеце, пазней пасёлак у Пухавіцкім раёне Мінскай вобласці.

 Гісторыя 
міні|200пкс|злева|Магіла Катарыны Стрэнкоўскай () з прысвячэннем «Ад дачкі Зузаны Лапавай» (). Узлянскія могілкі. Катарына Стрэнкоўская дала зямлю сваёй дачцэ Зузане, паселішча названа ў гонар яе.
У пачатку XIX стагоддзя гэтыя землі належалі да маёнтка Узляны Ігуменскага павета Мінскай губерні. У 1840 годзе Катарына Стрэнкоўская, удава Ежы Стрэнкоўскага, падзяліла Узляны паміж сваімі дочкамі — Зузанай, жонкай Яна Лапы, і Юліяй, жонкай Багуслава Копеця герба «Любіч» . Лапа на зусім пустым месцы збудаваў прыстойны фальварак і назваў яго ў гонар жонкі Зузанполь. Жывучы тут, Ян Лапа доўгі час сеяў лес і заклаў вялікі пладовы і паркавы сад пры даволі вялікай рэзідэнцыі. 
міні|Паверачны чарцёж сумежнага боку Мінскай губерні Ігуменскага павета, маёнткаў Такарня, Зазер’е, Зузанполь
Пасля 1861 года Зузанполь у Пярэжырскай воласці Ігуменскага павета, каталіцкая парафія Каралішчавічы. Па смерці бацькоў Зузанполь перайшоў да іх сына, Мікалая Лапы, які быў у шлюбе з Ёдкавай. Мікалай змарнаваў маёнтак, па яго смерці ён пераходзіць у розныя рукі і ў рэшце праз даўгі становіцца ўласнасцю ўрадніка Трафімава. У 1889 годзе маёнтак Сузанполь уласнасці праваслаўнага ганаровага грамадзяніна Міхаіла Паўлавіча Трафімава, было 200 дзесяцін зямлі. Паводле краязнаўцы Аляксандра Ельскага, у канцы XIX стагоддзя фальварак здаваўся у арэнду і прыйшоў у моцны заняпад. 

Паводле перапісу 1908 года населены пункт запісаны як Сузамполь-Паляны. У 1913 годзе маёнткам Сузанполь валодала Аляксандра Сіцінская, было 482 дзесяціны зямлі. Паводле перапісу 1917 года маёнтак Паляны.

З канца лютага 1918 года тэрыторыя акупаваная войскамі Германскай імперыі. 25 сакавіка 1918 года згодна з Трэцяй Устаўной граматай абвешчана часткай Беларускай Народнай Рэспублікі. У снежні 1918 года занята Чырвонай Арміяй, з 1 студзеня 1919 года ў адпаведнасці з пастановай І з’езда КП(б) Беларусі яна ўвайшла ў склад Савецкай Беларусі, з 27 лютага 1919 года — у ЛітБел ССР. У час польска-савецкай вайны ў жніўні 1919 — ліпені 1920 гадоў пад акупацыяй Польшчы (Мінская акруга ГУУЗ).

З 31 ліпеня 1920 года ў Беларускай ССР. Маёнтак быў нацыяналізаваны, створаны пасёлак Паляны.

У Другую сусветную вайну з канца чэрвеня 1941 года да пачатку ліпеня 1944 года пад акупацыяй Германіі.

У 1968 годзе пасёлак Паляны быў далучаны да вёскі Залессе. На сёння ніякіх пабудоў не захавалася.

 Насельніцтва 
 1908 год — 2 двары, 80 жыхароў
 1917 год — 1 двор, 30 жыхароў, усе беларусы 

 Крыніцы 

 Літаратура